পুজোর পরেই আকাশে উঠবে ‘বিরল’ চাঁদ! কবে, কোথায় দেখবেন?

ওয়েব ডেস্ক: পুজোর আমেজ কাটতে না কাটতেই মহাকাশপ্রেমীদের জন্য হাজির হচ্ছে এক বিশেষ মুহূর্ত। আগামী ৬ ও ৭ অক্টোবর আকাশ জুড়ে উদিত হবে অন্যতম বিরল এক জ্যোতির্বৈজ্ঞানিক ঘটনা (Rare Celestial Event)। রাতের আকাশে দেখা যাবে ‘হারভেস্ট মুন’ (Harvest Moon) বা সুপারমুন (Super Moon)। এ সময় পৃথিবীর সবচেয়ে কাছাকাছি চলে আসবে চাঁদ। ফলে তা অন্য সময়ের তুলনায় অনেকটা বড় এবং উজ্জ্বল দেখাবে।

বিজ্ঞানীদের হিসেব অনুযায়ী, সুপারমুন দেখা দেওয়ার সময় চাঁদের আকার অন্তত ৬ শতাংশ বড় হয়ে যায়, আর তার আলো প্রায় ১৩ শতাংশ বেশি উজ্জ্বল হয়ে ওঠে। ৭ অক্টোবর সূর্যাস্তের পরই আকাশে থালার মতো ঝলমলে চাঁদ উঠবে, আর তার রংও থাকবে খানিকটা বিশেষ ছোঁয়ায় ভিন্নতর।

আরও পড়ুন: রাক্ষুসে ব্ল্যাক হোলের ভয়ানক কাণ্ড! অবাক NASA-র বিজ্ঞানীরাও

লোককথায় ‘হারভেস্ট মুন’-এর নামের সঙ্গেও জড়িয়ে আছে কৃষিজীবী সমাজের বিশ্বাস। প্রচলিত ধারণা, এই সময় থেকেই ভালো ফলনের মৌসুম শুরু হয়। পশ্চিমা বিশ্বে তাই এই চাঁদকে আলাদা গুরুত্ব দেওয়া হয়।

ভারত থেকেও দেখা যাবে এই বিরল মহাজাগতিক ঘটনা। তবে শহরের দূষণ ও কোলাহল এড়িয়ে খোলা আকাশের নিচে, যেখানে বায়ুদূষণ কম, সেখান থেকেই সবচেয়ে পরিষ্কার দৃশ্য ধরা দেবে। বিজ্ঞানীরা জানিয়েছেন, গতবার এই ‘হারভেস্ট মুন’ দেখা গিয়েছিল ২০২০ সালে। অঙ্কের হিসাবে, ফের এটি দেখা যাবে ২০২৮ সালে।

৫ অক্টোবর, পঞ্জিকামতে পূর্ণিমা— যেদিন বাংলার ঘরে ঘরে পালিত হবে কোজাগরী লক্ষ্মীপুজো। আর তার পরদিনই মহাকাশ সেজে উঠবে সুপারমুনের অনন্য সৌন্দর্যে।